**«Өзін – өзі тану» сабағының жоспары**

**Мектеп:** С. Әлжіков атындағы№ 144 орта мектеп **Мерзімі:** 27.11.2019ж.

**Мұғалім:** Нұрлыхан Шолпан

**Сынып:** 5 «К» **Тақырып:** Еңбек қуанышы

**Құндылық:** Дұрыс әрекет

**Қасиеттер:**  Еңбексүйгіштік, жауапкершілік, төзімділік.

|  |  |
| --- | --- |
| **Мақсаты**: Оқушыларға адам өмірінде «Еңбек» түсінігін ұғындыру арқылы «дұрыс әрекет» құндылығының мәнін ашу.  **Міндеттері:**  **Білімділік**  - Оқушыларға адал еңбек ұғымын ұғындыра отырып, еңбексүйгіштік қасиеті туралы түсінік беру;  **Дамытушылық**  – Оқушыларды еңбекті қадірлеуге, адал еңбек етуге баулу арқылы жауапкершілік қасиетін дамыту;   * **Тәрбиелік**   **–** Оқушыларды еңбексүйгіштікке, жауапкершілікке, төзімділікке тәрбиелеу. | Ресурстар: (құралдар, мәліметтер) |
| **Сабақтың барысы:**  **І. Ұйымдастыру кезеңі.**  Оқушылардың оқу құралдарын түгелдеу. Оқушылармен амандасып, көңіл күйлерін сұрау.  **Сабақтағы жағымды күйге ену.** Мұғалімнің жылы сөздері.  Тыныштық сәті «Су асты патшалығына ойша саяхат жасау»  **5 «Т» ережесі**  Тәртіп + Сүйіспеншілік  Талап  Тазалық  Татулық  Тыныштық  Балалар ережені есімізге түсіріп, сыныптың тәртібін сақтап, оқып - білуге талаптанып, тыныштықты орнатып, тазалықты сақтап, бүгінгі күнімізді татулықпен өткізейік.  **Тыныштық сәті**. **Су асты патшалығына ойша саяхат.** (Оқушылардан шеңбер құрып отыруды, қолдарын тізесіне немесе үстел үстіне қоюды, аяқтарын айқастырмауды өтініңіз. Арқаларын тік ұстауын қадағалаңыз. Жайлы, баяу музыка қойыңыз).  Мұғалім: Көзіңізді жұмыңыз және бірнеше рет терең тыныстаңыз; денеңізді босатыңыз. Бірнеше секундтан соң теңіз түбіне саяхат жасаймыз.  Теңіз жағасымен келе жатқаныңызды елестетіңіз. Толқындардың жеңіл шалпылына, шағалалардың шуылына құлақ түріңіз. Жалаң аяқтарыңызбен құмды сезініңіз. Шалғайдан қара нүкте көріп тұрсыз: ол жақындаған кезде дельфин екенін түсіндіңіз. Ол сізді теңіз түбіне алып кету үшін келді. Ол өте әдепті жәндік, сізді шыдамдылықпен күтіп тұр. Жайлап оның арқасына отырыңыз, мықтап ұстап, жолға шығыңыз. Дельфиннің арқасында жайланып отырып, өзіңді қауіпсіз сезіну, су астында жүзу қандай керемет. Жан-жағыңызға қараңыз: мұнда кемпірқосақ тәрізді арлы-берлі жарқырай қалқыған әсем балықтар қаншама. Теңіз түбіне бойлаған сайын айнала қалайша өзгереді, суда тербелген қаншама ғажайып балдырлар. Қараңызшы, қандай орасан зор балықтар, ал енді анау жаққа көз тастаңыз... бұл орасан зор сегізаяқ. Су асты неткен қызықты әрі ғажап әлем. Сіз бір нәрсені байқадыңыз ба? Мұнда неткен тұңғиық, толық тыныштық. Осы тыныштық күйде болыңыз.(Мұғалім бірнеше секунд үнсіз қалады).  Ал қазір жоғарыға, өз әлемімізге кері қайтуға дайындалыңыз. Айналаға жіті қараңыз. Ғажап түстерге тағы бір рет қараңыз және тыныштыққа құлақ түріңіз. Осындай тыныштық сізге самалдай әсер береді. Енді дельфин кері қарай жолға шықты. Сіз су бетіне шықтыңыз, жағаға жақындадыңыз. Дельфиннің арқасынан түсіңіз, оны сипалаңыз және осындай ғажап саяхатқа апарғаны үшін ризашылық білдіріңіз.  Сыныпқа оралыңыз және өз орныңызға келіңіз. Бірнеше секундтан соң көзіңізді ашыңыз, осы түйсінген тыныштықты өз бойыңызда сақтауға тырысыңыз. Рахмет! | Ескерту |
| **ІІ.Үй тапсырмасын тексеру**. «Қолғабыс» мәтінін оқу.  Сұрақтар:   * + - Еңбекке үйренудің қандай пайдасы бар?     - Қолғабыс ету, көмек беру дегенді қалай түсінесіңдер?     - Еңбек ету адамға не үшін қажет?     - Өзің отбасында қандай еңбекпен шұғылданасың? Айтып беріңдер? |  |
| **ІІІ.Дәйексөз.**  «Еңбек – қуаныш, жалқаулық – айырылмас азап»  **Абай Құнанбаев**  **Абай** өзінің адамгершілік, гуманистік, қоғамдық, эстетикалық ізденістерін бүкіл дүние жүзі мәдениетінің жетістіктерімен ұластырып, өзі де жаңа биік деңгейге көтеріле түсті, сол арқылы бүкіл адамзаттық идеяларға жол тапты. Ол қазақ поэзиясының, халық даналығының барша жақсы тәжірибесін бойына сіңіре отырып, ұлттық поэзияны, өнерді, қоғамдық ойды байытты, жаңа сапалық биікке алып шықты.Биыл ҚР-сы Абай Құнанбаевтың 175 жылдығын атап өтпекші.   * + - **Дәйексөзден қандай ой түйдіңдер?**   Адам ең бастысы еңбектенуге, бір іске күш – қуатын, ақыл – ойын жұмсауға ерінбеу керек. Өйткені жалқаулық, еріншектік адамның өзін және өмірін тоздырады. Ал ерінбей еңбек етсең мақсатыңа, арманыңа жетесің. Арманың орындалса өзіңді бақытты санайсың. |  |
| **ІҮ.Оқиғаларды әңгімелеу.Мұғалім сыйы.**  **«Дұрыс жолды таңдау» А.Лопатина, М.Скребцова**  Ата – анасының екі ұлы ер жетті. Күндердің күнінде олар ата – аналарынан рұқсат сұрап, жол дайындала бастайды.  Үлкен ұлы тұрып: Мен бақытымды тапқым келеді –дейді.  Ал ,мен өмірімнің мәні неде екенін тапқым келеді – дейді кіші ұлы.  Ата – анасы балаларын жібергісі келмесе де, баталарын беріп жолға шығарып салады. Аз жүрді ме, көп жүрді ме белгісіз, бір күні келе жатса 2 жолдың қиылысында жатқан үлкен тасты көреді.  Таста: «Солға бұрылсаң сені қызықты, керемет өмір күтіп тұр, ал егер оңға бұрылсаң түрлі мәселелер мен еңбек күтіп тұр» - деген жазуды оқиды.  -Мен сол жаққа қарай барамын. Көңілді, қызықты өмір маған бақыт әкеледі – дейді бірден үлкен ұл.  -Ал, менің ойымша еңбек пен өмірдегі түрлі мәселелер арқылы өмірдің мәнін табуға болады, мен оңға қарай бұрыламын – дейді кіші ұл.  Олар өзара 10 жылдан соң кездесетін болып келісіп, қоштасып, әрқайсысы өз жолдарымен кетеді. 10 жыл өткеннен кейін келісілген уақытта екеуі ата – анасының үйіне қайтып оралады. Қатты қуанған әке – шешесі балаларын қай жерге отырғызарын білмей, құрақ ұшып жүр. Бірақ тәккәппар үлкен ұлына еш нәрсе ұнамайды. Әбден тойынған жігіт ештеңені де менсінбейді. Ал кенже ұл, барлығына да балаша қуанып, мәз – мәйрам болады. Кіші ұлы ғылым жолымен еңбек етіп келеді екен.  -Сен ғылымның бәрін зерттеп болған шығарсың, өмірдің мәні неде екенін тапқан да шығарсың? – дейді үлкен ұлы келемеждеп.  -Қалай ойлайсың, адамның өмірі бәрін зерттеуге жетеді ме? Мені алда әлі талай жұмыстар күтіп тұр- дейді көзі балбұл жанған кенже ұл.  -Мен саған таңғаламын еңбек етуден шаршаған жоқсың ба? Мен бұл өмірде көңілді, қызықты өмір сүрдім, барлық тәттіні жедім, бірақ қатты шаршадым- деді мұңайған үлкен ұл.  -Менің ойымша, өмір адамды зеріктіріп жібереді және оның ешқандай мәні жоқ-деді ол.Сонда әкесі: «Жақсы, қызықты көңіл көтерген өмір адамды жалықтырып жібереді, ал ауыр еңбек – өмірге мән береді» - деген екен.  **Сұрақтар:**   * + - Әңгіме ұнады ма сендерге ?     - Не себепті үлкен ұлы шаршап, кіші ұлы еңбек етуден жалықпаған?     - Ал сендер ағайынды жігіттердің орнында болсаңдар, қандай жолды таңдар едіңдер? Неліктен?     - Тынбай еңбек ететін адамның бойында қандай қасиеттер болады? |  |
| **Ү. Шығармашылық іс – әрекет, топтық жұмыс.**  Оқушылар үш топқа бөлінеді.  **«Еңбексүйгіш» тобы –** Еңбексүйгіш адамның бейнесін жасап, қандай қасиеттер болу керектігін қағаз бетіне түсіріңіздер.  **«Төзімділік» тобы –** Рөлдік ойын.Сіздерге мамандық түрлері ұсынылады. Сол мамандықтардың еңбегін рөлге бөліп айтып беріңіздер.  **«Жауапкершілік » тобы**- «Еңбек етсең еленерсің, еңбегіңе кенелерсің» атты даналық сөзді негізге ала отырып, еңбек арқылы жетістікке жету ережесін құраңыздар.  **Дәптермен жұмыс.** Өздерің білім алып жатқан мектепті қалай өзгертер едіңдер? Қандай еңбек арқылы мектептің көркеюіне өз үлестеріңді қосар едіңдер? | Оқушыларды топқа бөлу. |
| **ҮІ.Топпен ән айту. «Біз Отанның Ұланымыз»**  1.Туған жердің бөбегіміз,  Туған жердің өлеңіміз.  Өмірге еркелеп, көңілді өлкеде,  Қараймыз келер күнге туған ел.  **Қ-сы:**  Отанның ұланы біз жаңа ел,  Жолымыз тұр әні нұр қия – бел,  Өзіңді жырлаймыз туған ел.  2. Біз – бақыттың тілегіміз,  Біз – уақыттың жүрегіміз.  Гүлдей боп жайнаймыз,  Бұлбұл боп сайраймыз,  Өлкенің бұлағындай ойнаймыз. |  |
| **Үй тапсырмасы.** 57-бет.«Күн күлше» мәтінін оқып келу. |  |
| **Сабақтың қорытынды сәті.** Бүгінгі сабақты еске түсіреміз. Сабақтан алған әсерлеріңізді жүрегімізге сақтаймыз. Бәріңізге үлкен рахмет!!! |  |